Lara Croft

Η Lara Croft είναι φανταστική χαρακτήρας, πρωταγωνίστρια της σειράς βιντεοπαιχνιδιών Tomb Raider της Square Enix (πρώην Eidos Interactive). Παρουσιάζεται ως όμορφη, έξυπνη και αθλητική Βρετανίδα αρχαιολόγος, η οποία πηγαίνει σε αρχαίους και επικίνδυνους τάφους σε ολόκληρο τον κόσμο για να ανακαλύψει τα μυστικά τους. Δημιουργήθηκε από την ομάδα της βρετανικής Core Design στην οποία συμπεριλαμβανόταν ο Τόμπι Γκαρντ. Εμφανίστηκε πρώτη φορά στο βιντεοπαιχνίδι Tomb Raider το 1996.

Αρχικά, η Core Design χειριζόταν την ανάπτυξη του χαρακτήρα και της σειράς. Εμπνευσμένη από την Σουηδή τραγουδοποιό Νένε Τσέρι και την χαρακτήρα του κόμικ Tank Girl, η Lara Croft σχεδιάστηκε για να διαφέρει από τους στερεοτυπικούς θηλυκούς χαρακτήρες βιντεοπαιχνιδιών. Η εταιρεία προσάρμοσε την Lara Croft στους μεθεπόμενους τίτλους, όπου έλαβε βελτιώσεις στον σχεδιασμό και στον τρόπο παιχνιδιού. Η αμερικανική εταιρεία ανάπτυξης Crystal Dynamics αγόρασε την σειρά, μετά την κακή υποδοχή του Tomb Raider: The Angel of Darkness και έκανε reboot στην χαρακτήρα και την σειρά. Άλλαξε τις αναλογίες του σώματος της Lara, και της έδωσε νέους τρόπους αλληλεπίδρασης με τα περιβάλλοντα των παιχνιδιών. Η Lara έχει δανειστεί τις φωνές έξι ηθοποιών: Σέλεϊ Μποντ (1996), Τζούντιθ Γκίμπινς (1997–98), Τζονέλ Έλιοτ (1999–2003), Κίλεϊ Χάους (2006–14), Καμίλα Λάντινγκτον (2013–παρόν) και Άμπιγκεϊλ Στάλσμπιντ (2015).

Η Lara Croft αποτέλεσε το υπόβαθρο για την δημιουργία δύο μεγάλων κινηματογραφικών ταινιών με πρωταγωνίστρια την ηθοποιό Αντζελίνα Τζολί στις οποίες υποδύεται την ηρωίδα. Οι ταινίες προβλήθηκαν στις κινηματογραφικές αίθουσες με τα επίσημα ονόματα Tomb Raider το 2001 και The Cradle of Life το 2003. Η πρώτη ταινία σημείωσε μεγάλη εμπορική επιτυχία. Μέχρι και τον Ιούνιο του 2010 κρατούσε τον τίτλο της ταινίας που μπόρεσε με επιτυχία να προσαρμόσει έναν εικονικό χαρακτήρα σε κινηματογραφική ταινία με τις μεγαλύτερες εισπράξεις παγκοσμίως, μέχρι που προσπεράστηκε από την ταινία Prince of Persia: The Sands of Time.

Γνωστή για την θηλυκότητά της, η πρωταγωνίστρια του παιχνιδιού αμέσως μετά την έκδοση του πρωτότυπου Tomb Raider το 1996 αποτέλεσε μια κερδοφόρα σειρά των συναφών μέσων μαζικής ενημέρωσης και η Lara μετατράπηκε σε έναν μεγάλο πρότυπο για τη βιομηχανία των βιντεοπαιχνιδιών. Η Lara Croft θεωρείται από πολλούς ως ένα σύμβολο του σεξ που τράβηξε γρήγορα την προσοχή της βιομηχανίας σε παγκόσμια κλίμακα. Αποτελεί την πιο αναγνωρίσιμη μορφή σε βιντεοπαιχνίδι και έχει στην κατοχή της έξι ρεκόρ στο βιβλίο Γκίνες. Μέχρι τον Ιούνιο του 2016, η Lara είχε απεικονιστεί στα εξώφυλλα περισσότερων από 1,100 περιοδικών, προσπερνώντας όλα τα supermodels.

Βιογραφία (επίσημη εκδοχή της ιστορίας)

Παιδικά χρόνια
Γεννήθηκε περίπου το 1968 και μεγάλωσε στην έπαυλη Croft. Πατέρας της ήταν ο λόρδος Henshingly Croft (ο λόρδος Richard Croft στο Legend και τα sequels του) και η ανατροφή της ήταν τέτοια που να ταιριάζει στην αριστοκρατική της καταγωγή. Από την ηλικία τριών μέχρι τεσσάρων χρονών παρακολουθούσε ιδιαίτερα μαθήματα στην έπαυλη τελείως αποκομμένη από τον υπόλοιπο κόσμο. Από την ηλικία των έντεκα μέχρι και των δεκαέξι φοίτησε στο γυμνάσιο θηλέων Γουίμπλετον.

Εισαγωγή στην Αρχαιολογία
Έχοντας τελειώσει το γυμνάσιο, στα δεκαέξι οι γονείς της αποφάσισαν ότι έπρεπε να διευρύνει περαιτέρω τις γνώσεις της πηγαίνοντας σε ένα από τα καλύτερα οικοτροφεία της Αγγλίας. Η ιδέα να την στείλουν μακριά από το σπίτι για σπουδές ήταν για την Lara μια συναρπαστική ευκαιρία. Τυχαία, μια μέρα στο τραπέζι του σαλονιού της η Lara αντίκρισε ένα περιοδικό του National Geograghic. Στο εξώφυλλο υπήρχε ένα γνώριμο πρόσωπο, ο καθηγητής Βέρνερ Φον Κρόι. Ήταν ένας φημισμένος αρχαιολόγος ο οποίος παλαιότερα είχε πραγματοποιήσει μία διάλεξη στο Γουίμπλετον. Η εμπειρία που είχε αποκομίσει από αυτόν τον άνθρωπο είχε μεγάλο αντίκτυπο στην ζωή της εξάπτοντας την επιθυμία της να ταξιδεύει σε διάφορες περιοχές προς αναζήτηση της περιπέτειας. Κατά κάποιον τρόπο ο Βέρνερ φον Κρόι είχε γίνει ένα πρότυπο για την Lara. Καθώς η Lara συνέχιζε να διαβάζει το περιοδικό,έμαθε ότι ο Βέρνερ φον Κρόι ετοιμαζόταν για μια εκδρομή αρχαιολογικού ενδιαφέροντος πέρα από την Ασία με αποκορύφωμα μια σημαντική ανακάλυψη στην Καμπότζη. Η Lara γεμάτη με ενθουσιασμό δεν μπορούσε να συγκρατηθεί και έτρεξε γρήγορα στους γονείς της δείχνοντας το θέμα του περιοδικού και απαιτώντας να συνοδέψει τον Βέρνερ φον Κρόι σε αυτήν την εκδρομή. Ο πατέρας της, λόρδος Croft ήταν πολύ διστακτικός με αυτήν την απόφαση αλλά δεν μπορούσε να αρνηθεί ότι θα ήταν μια αξέχαστη εμπειρία για την κόρη του. Καθώς η Lara συνέχιζε να επιμένει στην απόφαση της,ο πατέρας της τελικά δέχτηκε και άρχισε να γράφει μια επιστολή στον Βέρνερ φον Κρόι παρουσιάζοντας τον εαυτό του ως μια εξέχουσα προσωπικότητα και προσφέροντάς του οικονομική ενίσχυση με αντάλλαγμα να δεχτεί την Lara στην εκδρομή. Ο Βέρνερ φον Κρόι διαβεβαίωσε τους γονείς της Lara ότι τα εδάφη στα οποία πρόκειται να πάνε δεν είναι επικίνδυνα και ότι έχει αρκετή εμπειρία έτσι ώστε να φροντίσει και τους δύο. Η παρουσία της είναι ευπρόσδεκτη, όπως και επίσης η χρηματική τους προσφορά. Συμφωνήθηκε η Lara να πάει στην εκπαιδευτική εκδρομή. Μετά από αυτήν, συνέχισε τις σπουδές της στο οικοτροφείο Γκόρντοστουν της Σκωτίας, όπου ανακάλυψε την αγάπη της για την ιππασία, την τοξοβολία, την αναρρίχηση και τα υδάτινα αθλήματα.

Ατύχημα
Τελειώνοντας τις σπουδές της, η διασφάλισή της στα πλούτη ήταν πια σίγουρη μέχρι που κάποια μέρα καθώς γυρνούσε σπίτι ύστερα από μια εκδρομή για σκι, το ιδιωτικό της αεροπλάνο συνετρίβη στην καρδιά των Ιμαλαΐων. Η Lara ήταν η μοναδική επιζήσασα και χωρίς καμία βοήθεια άρχισε να στηρίζεται στις δικές της δυνάμεις και ικανότητες για να αντεπεξέλθει στις αντίξοες συνθήκες που επικρατούσαν σε αυτό το εχθρικό περιβάλλον. Δύο εβδομάδες αργότερα, όταν κατάφερε να μπει στο χωριό Τοκακερίμπι, οι εμπειρίες της την είχαν μεταμορφώσει σε έναν άλλον άνθρωπο. Αδυνατώντας να αντέξει την αποπνικτική τάξη των υψηλότερων στρωμάτων της βρετανικής κοινωνίας, συνειδητοποίησε ότι ένιωθε πραγματικά ζωντανή όταν ταξίδευε μόνη της. Τα επόμενα οκτώ χρόνια απέκτησε μια βαθιά γνώση για τους αρχαίους πολιτισμούς από όλη την υφήλιο. Η γονείς της την αποκήρυξαν και αυτή στράφηκε στο γράψιμο για να χρηματοδοτεί τα ταξίδια της. Φημισμένη για ορισμένες ανακαλύψεις ξεχωριστού αρχαιολογικού ενδιαφέροντος, έγινε γνωστή δημοσιεύοντας ταξιδιωτικά βιβλία και περιοδικά με τα κατορθώματά της.

Σχεδιασμός 
Η Lara Croft απεικονίζεται ως μια αθλητική και γρήγορη γυναίκα με καφέ μάτια και καστανοκόκκινα μαλλιά, συχνά πιάνοντάς τα αλογοουρά ή πλεξούδα. Συχνά φοράει τιρκουάζ κορμάκι, ανοιχτό καφέ σορτσάκι, μπότες μέχρι τη μέση της γάμπας και ψηλές άσπρες κάλτσες. Στα αξεσουάρ της συμπεριλαμβάνονται τα γάντια χωρίς δάχτυλα, ένα σακίδιο πλάτης, μια ζώνη με θήκες πιστολιού και από τις δύο μεριές, και δύο πιστόλια. Στα παιχνίδια, η ενδυμασία της αλλάζει ανάλογα με το περιβάλλον στο οποίο βρίσκεται. Στα μετέπειτα παιχνίδια, η Lara φοράει μαύρες ή καφέ crop top μπλούζες και παντελόνι καμουφλάζ. Όταν εξερευνεί, συχνά κουβαλάει τα δυο της πιστόλια, αλλά χρησιμοποιεί και κουβαλάει και άλλο οπλισμό και gadgets. Μιλά άπταιστα αρκετές γλώσσες.

Παραπομπές

Εξωτερικοί σύνδεσμοι

Επίσημη ιστοσελίδα
Βιογραφία της Lara Croft στη Wikia
The Evolution Of Lara Croft

Tomb Raider
Μασκότ βιντεοπαιχνιδιών
Πρωταγωνιστές βιντεοπαιχνιδιών
Χαρακτήρες βιντεοπαιχνιδιών